Švejna, Ivan, poslanec NR SR (2014-11-26):
Ďakujem. Vážená pani predsedajúca, vážené kolegyne a kolegovia, dovoľte, aby som sa k uvedenej problematike vyjadril, hoci, ako bolo spomenuté, gestorským výborom je zdravotnícky výbor, a dovolím si trúfnuť povedať, že čo sa týka kto a koľko a spôsob platenia odvodov, tak je to minimálne tiež otázka pre členov finančného výboru a, samozrejme, nielen. Určite táto záležitosť, to znamená, nový spôsob, spôsob výpočtu zdravotných odvodov pre určité skupiny ľudí je veľmi závažná vec. Je to dokonca tak závažná vec, že dokonca aj strana SMER povedala, že toto je a toto bude vlajkovou loďou tejto vlády a vlajkovou loďou reformy zdravotných odvodov. Preto ma o to viacej mrzí, čo som spomínal už v mojom prechádzajúcom vystúpení, že už takáto zásadná vec ako reforma zdravotných odvodov nemala, nebolo dosť času, aby sme viedli vecnú diskusiu a aby sa k tomu vyjadrili aj nezávislí odborníci, aj dotknuté organizácie a tak ďalej a tak ďalej. Aby sme vydiskutovali nielen na pôde politickej, ale povedzme aj na odbornej túto záležitosť, pretože bude to mať ďalekosiahle dôsledky aj do budúcna, aj pre každú ďalšiu vládu. Ja, samozrejme, som diskutoval na túto tému – a dovolím si trúfnuť povedať, že vecne – s pánom ministrom financií na finančnom výbore, ale určite nie, nebol som len ja, čo k tomu majú čo povedať, a určite som z toho trochu veľmi sklamaný, nieže trochu, ale veľmi, pretože, pretože medzi ekonómami existujú rozdielne názory, ako, ako vlastne by malo byť financované zdravotníctvo. Ja síce nie som odborníkom na zdravotníctvo a určite nebudem hovoriť o tom, že, ja neviem, koľko má byť nemocníc, čo tam majú mať, aké služby, a dovolím si ale povedať, že peniazom rozumiem a vždycky tie peniaze sú až v prvom rade. To znamená, že koľko a akým spôsobom sa bude financovať toto zdravotníctvo. Samozrejme, ja teraz neriešim, aká je miera zisku tých firiem v zdravotníctve, jak sa na tom dobre zarába, ale teraz hovorím o tom, že tá stránka príjmová, to znamená, že kto, kto platí to zdravotníctvo a koľko. Určite by som trošku bol opatrný pred kolegami odborníkmi, čo sú v zdravotníctve v tom slova zmysle, že ste tu aj riaditelia nemocníc, aj odborníci, ktorí sa vyznáte v zdravotníctve, a netreba byť úplne povrchní, len rozmýšľať, že hlavne aby bolo čo najviac peňazí do zdravotníctva. Samozrejme, to je dôležité, aby bolo čo najviac peňazí do zdravotníctva, ale tiež dôležité aj potom zreformovať to zdravotníctvo, ale o tom nechcem hovoriť, o tej výdavkovej strane, ale budem hovoriť o tej príjmovej stránke. No na prvý pohľad, na prvý pohľad sa to zdá strašne geniálna vec, čo ste vymysleli, kolegovia, alebo teda vláda, alebo ministerstvo financií, že ako zvýšiť, ako zvýšiť minimálnu mzdu, súčasne zvýšiť čistý príjem, a pritom nezvýšiť náklady na prácu. Samozrejme, vyzerá to strašne geniálne, ale ono neni to, ako sa hovorí ľudsky, že nie je všetko zlato, čo sa blyští. A vy ste to aj uviedli v tej dôvodovej správe, je jasné, že proste, že cieľom je zvýšiť čistý príjem určitej skupiny obyvateľstva vyvolenej, v tomto prípade to znamená zamestnancov, ktorých je – vy ste zadefinovali – 627-tisíc ľudí, že sa im zvýši čistý príjem, ale a, samozrejme, niektorí to budú mať zadarmo a niektorí budú mať, nazveme to, zľavu z toho zdravotného poistenia. No toto je váš politický cieľ. Samozrejme, všetci chápeme, že možno to neni ani sociálny balíček, ale taký volebný balíček, ako, ako dať určitej skupine vyvolenej ľudí bez toho, aby sa zvýšila napr. produktivita práce alebo nejaké iné, iné parametre, aby im pri súčasnom stave ekonomiky a súčasnej produktivity práce zvýšil čistý príjem. No stokrát každý môže tvrdiť, že niečo je zadarmo, lebo v tomto prípade zadarmo dostanú zdravotné poistenie ľudia, ktorí majú minimálnu mzdu, resp. čistý príjem 380, ale ja hovorím stoprvýkrát, že nič nie je zadarmo. Nič nie je zadarmo a ani tento geniálny nápad, pretože tento – v úvodzovkách ja, samozrejme, hovorím – „pseudogeniálny nápad“ zaplatíme všetci my ostatní. A konkrétne, samozrejme, samozrejme, prostredníctvom daní, hej, a konkrétne prostredníctvom zvýšenia deficitu verejných financií. To znamená, že jednoducho keď sa nevyberie od tých ľudí, tie peniaze, tak všetci ostatní, resp. štátny rozpočet, ale štátny rozpočet to nie je, nie je proste nejaká tlačiareň peňazí, ale to sú proste príjmy daňové a, samozrejme, iné, ale z nich to vlastne pôjde. No, čo je, čo je zopár problémov tohto, tohto riešenia, tak v prvom rade chcem povedať, že, že tým, že ste to, samozrejme, narýchlo robili a ste sa nezamysleli, neprediskutovali ste si, tak ste si neuvedomili strašne veľa záležitostí a ja vám poviem napríklad len zopár. No prvá vec, diskriminujete, diskriminujete ľudí, ktorí majú taký istý príjem, povedzme tých 380, ale z inej formy podnikania alebo z inej formy aktivít. To znamená, po slovensky povedané, živnostník, ktorý má príjem 380 eur a nižší, tak mesačne, hovorím, tak musí platiť zdravotné, musí byť zdravotne poistený. Vieme, že to minimálna základná poistka zdravotná je 56,35 eura, a keď je zamestnaný, tak nemusí platiť. Určite tu chcem spomenúť ešte aj dohodárov, ktorí proste musia platiť zdravotné poistenie, hoci majú nižší príjem ako 380 eur na rozdiel od tých zamestnancov, a, samozrejme, sú to takisto ľudia, ľudia, ktorí proste sú nízkopríjmoví, či už dohodári, alebo tí živnostníci, keďže sme si povedali, že je to o výške príjmu. Ja by som možno ešte dokonca spomenul aj tých študentov, ktorých ste opíjali rožkom, že najskôr ste im zvýšili odvody, keď ste prevzali vládu, a teraz veľkoryso im vraciate časť odvodov do výšky 200 eur. Ale zase, na tých 200 eur do 380 musia platiť zdravotné odvody. To znamená, že musia byť zdravotne poistení. Ďalšia skupina obyvateľstva, ktorá sa môže cítiť týmto opatrením diskriminovaná, resp. prečo aj im ste potom nedali takéto výhody, sú neevidovaní nezamestnaní. To znamená, že niekto proste skončil zamestnanie a povedzme dva-tri mesiace proste nechce ísť na úrad práce, pretože je mu to aj trošku blbé, hej, na úrad práce proste žiadať podporu v nezamestnanosti, a vie, že zaplatí, teda že v krátkej v krátkej dobe, v krátkom období bude mať nejaké nové zamestnanie, no tak musí, hoci nemá žiaden príjem, musí platiť toto zdravotné poistenie. Detto, keď niekto chce vycestovať do zahraničia a chce byť zdravotne poistený, ja neviem, to je jedno, z akého dôvodu, jednoducho musí zaplatiť tento príjem, hoci, zdravotnej poisťovni, hoci nemá príjem. Takže ja toto považujem za skutočne za diskrimináciu voči rovnakým ľuďom s rovnakým príjmom, hej. Je faktom to, že potom sa musíme pýtať aj na to, že čo vlastne je solidarita, a ja s týmto slovom nemám najmenší problém a určite dokonca nemám problém s ľavicovými kolegami baviť sa na túto tému, že čo je solidárne a čo neni solidárne. Určite chápem postoj, že keď niekto povie, že niekto má väčší príjem, tak jednoducho by mal mať vyššiu sadzbu dane ako ten, čo má nižší a tak ďalej. Proste toto beriem ako ľavicové, to znamená, že tí bohatší by sa mali solidarizovať, ale v skutočnosti toto neni spôsob solidarity ako jednoducho... Aký je spôsob solidarity, že tí, čo majú nižší príjem, čo som povedal vám teraz konkrétne skupiny, musia platiť do toho spoločného balíka a tí, čo majú vyšší príjem, nemusia? Ja som solidárny s ľuďmi, ktorí nemajú príjem, s dôchodcami, s invalidmi, všetko toto, samozrejme, áno, povedzme dokonca aj im by som zvýšil aj dôchodcom a tak ďalej. Ale nevidím najmenší dôvod, najmenší dôvod, dôvod toto opatrenie považovať za solidárne, je to volebné opatrenie, ktoré zaplatia tí ostatní. Jasné tým, ktorým sa zvýšia čisté mzdy, tak budú veľmi radi a pravdepodobne budú dennodenne počuť, že vďaka ktorej vláde sa im zvýšili tie mzdy, ale ono, viete, ono nakoniec, nakoniec to tak nie je, pretože ja toto v skutočnosti nepovažujem za žiadnu reformu, a už tobôž nie reformu odvodovú. Ja som sa aj bavil na tému, aj keď to teraz neni, neni pointa, že kde by sa teda ako dali znížiť odvody a ako. Ale zdôrazňujem, toto nepovažujem a toto je v podstate rozdávanie peňazí druhých občanov na úkor deficitu a, samozrejme, nezlepšuje zdravotníctvo ani v najmenšom. To znamená, čokoľvek proste toto, táto, táto reforma odvodov nerieši, čo bol, čo aj tam pán, pán prezident pred chvíľou hovoril na tejto pôde. Čo ma mrzí, že mrzí ma aj ďalšia vec, že jednoducho vytvárate ilúziu, že nejaké peniaze sú navyše, že môžeme niečo rozdávať. Však, preboha, však keď sme v deficite, však ani ten rozpočet neni nič iného ako, zjednodušene povedané, rozpočet nejakej rodiny. Akonáhle máme väčšie príjmy, teda väčšie výdavky ako príjmy, stále sme v deficite. Bola by, bola by nejaká logika veci, keby bo nejaký prebytok, že rozdať ten prebytok, alebo potom povedať, no tak, tak štát nepostaví XY diaľnic, obrazne povedané, ale jednoducho dá tam niekam, niekam proste do tejto oblasti. Ale v žiadnom prípade neni to neutrálna operácia, naopak, zvyšuje, zvyšuje teda náklady. Takže ja by som ešte na záver k tomuto povedal, že jednu zásadnú vec, že aj keď, aj keď to dnes bude strašne zvláštne znieť, čo poviem, ale pokiaľ už máte pocit, že voľby sa blížia a že treba vypla..., treba, aby niektorá skupina, teda v tomto prípade časť, časť, zdôrazňujem, nízkopríjmových, pretože iná časť nízkopríjmových nemá túto výhodu, časť nízkopríjmových ľudí bude mať vyššiu, teda chcete im dať nejaké peniaze navyše, tak, prosím vás, pošlite im tie peniaze priamo z rozpočtu. Ešte raz, pošlite tie peniaze priamo, tých 150 mil. eur pošlite priamo na ich adresu poštovou poukážkou a urobia sa menšie škody, než to, čo robíte vy. A viete prečo? Pretože toto opatrenie nebude platiť len tento rok, ale ďalšie roky, tých ďalších 150 mil. a tak ďalej a akákoľvek vláda bude mať problém, problém stiahnuť a znovu zaviesť tie odvody. Ale toto, že tie peniaze pošlete rovno, to pochopia, že, že to nie je v poriadku s kostolným poriadkom, aj tí, ktorí to dostanú. Takže to bude oveľa jednoduchšie zrušiť to opatrenie, ako to zaviesť teraz. Takže ďakujem za pozornosť.